MT Il-Ġurnal Uffiċjali tal-Unjoni Ewropea L 178/22

DEĊIŻJONI TA' IMPLIMENTAZZJONI TAL-KUMMISSJONI (UE) 2016/1072

tad-29 ta' Ġunju 2016

li ttemm il-proċediment antidumping li jikkonċerna l-importazzjonijiet ta' ċerti filtri tal-fowm taċ-ċeramika li joriġinaw fir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1), u b'mod partikolari l-Artikolu 9(1) tiegħu,

Billi:

1. PROĊEDURA

(1) Fl-14 ta' Awwissu 2015, il-Kummissjoni Ewropea (“il-Kummissjoni”) bdiet investigazzjoni antidumping fir-rigward ta' importazzjonijiet fl-Unjoni ta' ċerti filtri tal-fowm taċ-ċeramika li joriġinaw mir-Repubblika tal-Poplu taċ-Ċina (“ir-RPĊ”) fuq il-bażi tal-Artikolu 5 tar-Regolament (KE) Nru 1225/2009 (“ir-Regolament bażiku”). Hija ppubblikat Notifika ta' Bidu f'Il-Ġurnal Uffiċjali tal-Unjoni Ewropea (2) (“in-Notifika ta' Bidu”).

(2) Il-Kummissjoni bdiet l-investigazzjoni wara lment ippreżentat fl-1 ta' Lulju 2015 minn Vesuvius GmbH (“l-ilmentatur”). L-ilmentatur jirrappreżenta aktar minn 25 % tal-produzzjoni totali tal-Unjoni ta' filtri tal-fowm taċ-ċeramika inkwistjoni. L-ilment kien fih evidenza ta' dumping u ta' dannu materjali li jirriżulta li kienet biżżejjed biex tiġġustifika l-bidu tal-investigazzjoni.

(3) Fin-Notifika ta' Bidu, il-Kummissjoni stiednet lill-partijiet interessati jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni speċifikament infurmat lill-ilmentatur, lill-produtturi magħrufa oħrajn tal-Unjoni, lill-produtturi esportaturi magħrufa u lill-awtoritajiet tar-RPĊ, lil importaturi, fornituri u utenti, u negozjanti magħrufa, kif ukoll assoċjazzjonijiet li kien magħruf li kienu kkonċernati dwar il-bidu tal-investigazzjoni, u stednithom jieħdu sehem.

(4) Il-partijiet interessati kellhom l-opportunità li jikkumentaw dwar il-bidu tal-investigazzjoni u li jitolbu seduta ta' smigħ mal-Kummissjoni u/jew mal-Uffiċjal tas-Seduta fil-proċedimenti kummerċjali.

2. L-IRTIRAR TAL-ILMENT U T-TMIEMTAL-PROĊEDIMENT

(5) Permezz ta' ittra tat-8 ta' Marzu 2016 indirizzata lill-Kummissjoni, l-ilmentatur irtira l-ilment tiegħu.

(6) Skont l-Artikolu 9(1) tar-Regolament bażiku, meta l-ilmentatur jirtira l-ilment tiegħu, il-proċediment jista' jintemm sakemm tali tmiem ma jkunx kontra l-interess tal-Unjoni.

(7) Il-Kummissjoni qieset li l-proċediment antidumping attwali għandu jintemm peress li l-investigazzjoni ma sabet ebda fatt li juri li tali tmiem ma jkunx fl-interess tal-Unjoni. Il-partijiet interessati ġew mgħarrfa b'dan u ngħataw opportunità li jikkummentaw. Il-Kummissjoni ma rċeviet ebda kummenti li jwasslu għall-konklużjoni li tali tmiem ma jkunx fl-interess tal-Unjoni.

(8) Il-Kummissjoni għalhekk tikkonkludi li l-proċediment antidumping li jikkonċerna importazzjonijiet fl-Unjoni ta' ċerti filtri tal-fowm taċ-ċeramika li joriġinaw fir-RPĊ għandu jintemm.

(9) Din id-Deċiżjoni hija skont l-opinjoni tal-Kumitat stabbilit skont l-Artikolu 15(1) tar-Regolament bażiku.

ADOTTAT DIN ID-DEĊIŻJONI:

Artikolu 1

Il-proċediment antidumping dwar l-importazzjonijiet fl-Unjoni ta' filtri tal-fowm taċ-ċeramika karatterizzati minn porożità medja sa 60 ppi (pori kull pulżier) u minn reżistenza għal xokkijiet termali li tiflaħ għal bidla fit-temperatura kkawżata mill-mogħdija ta' metal imdewweb minn temperatura ambjentali għal minimu ta' 1 300 °C u magħmul minn materjal taċ-ċeramika li mhuwiex:

— pasti ta' fossili silikużi jew trab silikuż simili jew

— li fihom iż-żirkonju (diossidu taż-żirkonju ZrO2) fi kwantitajiet ta' aktar minn ħamsin fil-mija skont il-piż,

li joriġinaw fir-Repubblika tal-Poplu taċ-Ċina, li bħalissa jaqgħu taħt il-kodiċijiet NM ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 u ex 6909 19 00 huwa b'dan mitmum.

Artikolu 2

Din id-Deċiżjoni tidħol fis-seħħ l-għada tal-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

Magħmul fi Brussell, id-29 ta' Ġunju 2016. Għall-Kummissjoni Il-President Jean-Claude JUNCKER

(1) ĠU L 343, 22.12.2009, p. 51.

(2) Notifika ta' bidu ta' proċediment antidumping dwar l-importazzjonijiet ta' ċertu filtri tal-fowm taċ-ċeramika li joriġinaw mir-Repubblika tal-Poplu taċ-Ċina (ĠU C 266, 14.8.2015, p. 14).